b'\n_START_ARTICLE_\nAlppit\xc3\xa4hti\n_START_SECTION_\nNimen etymologia\n_START_PARAGRAPH_\nAlppit\xc3\xa4hden suomenkielinen nimi kuvaa sek\xc3\xa4 kasvupaikkaa korkealla vuorilla ett\xc3\xa4 kukan t\xc3\xa4htim\xc3\xa4ist\xc3\xa4 muotoa. Kasvista k\xc3\xa4ytet\xc3\xa4\xc3\xa4n my\xc3\xb6s suomeksi saksan kielest\xc3\xa4 lainattua nime\xc3\xa4 edelweiss (edel jalo, kallisarvoinen, wei\xc3\x9f valkoinen). Tieteellinen nimi Leontopodium muodostuu kreikan kielen sanoista leon podion ja tarkoittaa leijonan k\xc3\xa4p\xc3\xa4l\xc3\xa4\xc3\xa4.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nKasvi kasvaa noin 3\xe2\x80\x9320 senttimetri\xc3\xa4 korkeaksi. Sen lehdet n\xc3\xa4ytt\xc3\xa4v\xc3\xa4t karvaisilta, koska ovat kauttaaltaan valkoisen nukan peitossa. Kasvi kukkii hein\xc3\xa4kuun ja syyskuun v\xc3\xa4lill\xc3\xa4 ja valkonukkaiset kukat ovat itse asiassa varsinaisten pienten keltaisten kukintojen suojalehti\xc3\xa4. Sveitsiss\xc3\xa4 kukan valkoisuus on puhtauden symboli ja kauneutensa vuoksi se tunnetaan Romaniassa nimell\xc3\xa4 floarea reginei "kuningattaren kukka".\n_START_SECTION_\nKasvupaikka ja levinneisyys\n_START_PARAGRAPH_\nAlppit\xc3\xa4hti kasvaa kivikkoisella ruohikolla, kalkkikivisill\xc3\xa4 kallioilla ja joskus harvoin niityill\xc3\xa4. Se viihtyy parhaiten kalkkikivi-kivikoissa 2000\xe2\x80\x932900 metrin korkeudessa ja kasvaa usein hyvin vaikeap\xc3\xa4\xc3\xa4syisill\xc3\xa4 paikoilla. T\xc3\xa4m\xc3\xa4n vuoksi se Sloveniassa liitet\xc3\xa4\xc3\xa4n vuorikiipeilyyn, mink\xc3\xa4 lis\xc3\xa4ksi se on Saksan, It\xc3\xa4vallan ja Puolan asevoimien vuoristojoukkojen tunnus, alkujaan It\xc3\xa4vallan armeijan kolmelle alppij\xc3\xa4\xc3\xa4k\xc3\xa4rirykmentille vuonna 1907 ja sittemmin vuonna 1915 saksalaisille vuoristojoukoille my\xc3\xb6nnettyn\xc3\xa4 tunnuksena. Vuoristojoukot ovat erikoisjoukkoja ja siten tunnuskin on merkki kantajan kyvykkyydest\xc3\xa4 sotilaana siin\xc3\xa4 miss\xc3\xa4 erikoisjoukkojen baretitkin._NEWLINE_Alppit\xc3\xa4hti on kotoisin Aasiasta ja sit\xc3\xa4 esiintyy korkeilla vuoristoalueilla Aasiassa, Etel\xc3\xa4-Amerikassa ja Euroopassa Pyreneill\xc3\xa4, Alpeilla ja Karpaattien vuoristossa. Kasvi on suojeltu useissa maissa,  esimerkiksi Sveitsiss\xc3\xa4, Sloveniassa (jo vuodesta 1898) ja Romaniassa (vuodesta 1933)._NEWLINE_Kasvi ei ole myrkyllinen.'